Μελίσσια, 27 Ιουλίου 2022

**ΔΕΛΤΙΟ ΤΥΠΟΥ**

**Δημόσιες απαντήσεις της δημοτικής αρχής σε 25 ερωτήσεις Δημοτικών Συμβούλων που υποβλήθηκαν στο προηγούμενο δημοτικό συμβούλιο**

Η δημοτική αρχή απαντά δημόσια στις ερωτήσεις που υποβλήθηκαν από τους δημοτικούς συμβούλους της αντιπολίτευσης στην τελευταία συνεδρίαση του Δημοτικού Συμβουλίου, την 11η, που έγινε στις 28/6/2022.

**Απαντήσεις στα ερωτήματα της κ. Ελένης Γκρέτσα**

1. Πότε θα αλλάξει το οδόστρωμα στην πλατεία Ν. Πεντέλης που είχε υποστεί καθίζηση

Ο οδός Ηρώων Πολυτεχνείου είναι δρόμος ευθύνης της Περιφέρειας Αττικής. Με ενέργειες της δημάρχου η Περιφέρεια Αττικής έχει προβεί ήδη στην ασφαλτόστρωση των δρόμων Αλ. Πανούγουλη - Ηρ. Πολυτεχνείου- 28ης Οκτωβρίου στην Νέα Πεντέλη

1. Ενημερώστε μας για την τοποθέτηση σήμανσης για μείωση ταχύτητας σε κεντρικές οδούς όπως η Περικλέους και η Γ. Παπανδρέου στην Ν. Πεντέλη.

Στο πλαίσιο της κυκλοφοριακής μελέτης που εκπονείται από μελετητή με τον οποίο ο Δήμος Πεντέλης έχει σχετική σύμβαση, εξετάζονται και οι περιπτώσεις των οδών Περικλέους, Γ. Παπανδρέου της Νέας Πεντέλης.

**Απαντήσεις στα ερωτήματα του κ. Ελευθέριου Κοντουλάκου**

1. Σχετικά με τους Πυλώνες στη Ν. Πεντέλη, το ιδιωτικό συνεργείο είπε στους κατοίκους στις οδούς Παπαφλέσσα και Τερψιθέας ότι το έργο τελείωσε και οι πυλώνες θα μείνουν. Θέλουμε ενημέρωση αν οι πυλώνες αυτοί θα μείνουν ενεργοί ή αν θα καταργηθεί εκεί το ρεύμα και θα πάει σε νέους πυλώνες.

Το έργο προχωράει κανονικά έχουν στηθεί οι πυλώνες και των δυο γραμμών και ήδη η μια γραμμή λειτουργεί κανονικά στη νέα θέση, ενώ η δεύτερη ο ΑΔΜΗΕ περιμένει να βρει τις κατάλληλες ημερομηνίες για τη διακοπή του ρεύματος και τη μετατόπιση της γραμμής στη νέα θέση. Οι πυλώνες θα απομακρυνθούν όπως προβλέπεται από τη σχετική άδεια περιβαλλοντικών επιπτώσεων του έργου.

1. Uminog: Σε συνέχεια ερωτήματος που υπέβαλα στην 10η συνεδρίαση ΔΣ για την πληρωμή συνεργάτη, ο οποίος έχει δώσει ανταλλακτικά 8.000 €, ενημερώθηκα ότι έχει λάβει 1.200 €. Πότε θα γίνει η αποπληρωμή του ποσού.

Παρακαλούμε να γίνετε πιο συγκεκριμένος, αναφέρετε όνομα συνεργάτη και λοιπά στοιχεία που είναι απαραίτητα, ώστε οι υπηρεσίες του Δήμου να απαντήσουν συγκεκριμένα.

1. Σε συνέχεια ερώτησης που υπέβαλα στην 10η συνεδρίαση ΔΣ για το κόστος της χιονοθύελλας «Ελπίδας» με ενημερώσατε ότι ήταν περίπου 80.000 € και ότι ο δήμος πέτυχε χρηματοδότηση από το Υπουργείο Εσωτερικών. Μήπως τα 80.000 € δόθηκαν επειδή κηρύχθηκε ο δήμος σε κατάσταση εκτάκτου ανάγκης; Τι ισχύει από τα δύο;

Η χρηματοδότηση δεν σχετίζεται με την έκτακτη ανάγκη.

1. H εταιρεία Κάλλιστη Communications ανέλαβε με σύμβαση 36.000 € το σχεδιασμό φεστιβάλ. Η ιδιοκτήτρια της εταιρείας ήταν υποψήφια δημοτική σύμβουλος με τον κ. Γραφάκο και τον συνδυασμό «Η Πεντέλη στο ύψος της». Τι ακριβώς θα σχεδιάσει και θα προσφέρει στο φεστιβάλ.

Ο Δήμος θα οργανώσει Φεστιβάλ Πεντελικού σε χώρους του Δήμου και σε χώρους του Πεντελικού Όρους. Το φεστιβάλ θα οργανώνεται κάθε χρόνο αρχές Σεπτεμβρίου, ενώ θα έχει και πολιτιστικές δράσεις όλο το χρόνο. Αυτό αποτελούσε προεκλογική δέσμευση της δημοτικής αρχής. Ο ανάδοχος θα υλοποιήσει το φεστιβάλ μέχρι τέλος του έτους 2023, σύμφωνα με τις συμβατικές του υποχρεώσεις που έχουν αναρτηθεί στη Διαύγεια.

1. Διαπραγμάτευση για μηχανήματα έργου: Ενημερώστε μας ποια μηχανήματα επισκεύασε η εταιρεία και ισχύει το τιμολόγιο 26.000 €.

Δεν υπάρχει τιμολόγιο για τη σύμβαση επισκευών των μηχανημάτων έργου. Για κάθε μηχάνημα έργου που θα παρουσιάζεται ανάγκη να επισκευαστεί, θα επισκευάζεται και στη συνέχεια θα εκδίδεται τιμολόγιο

1. Τι ακριβώς πληρώθηκε με τα 1900 € για την εκδήλωση με ΣΠΑΠ

Προφανώς το ερώτημα αφορά τη γιορτή περιβάλλοντος που έγινε στο Πευκοδάσος Μελισσίων το Σάββατο 4 Ιουνίου 2022. Η εκδήλωση έγινε από τις 10.00 το πρωί μέχρι τις 6.00 το απόγευμα και περιλάμβανε πολλά δρώμενα για τα παιδιά. Το ποσό χρηματοδότησε την οργάνωση, τα αναλώσιμα και τον εξοπλισμό της εκδήλωσης, καθώς και τα 10 άτομα που απασχολήθηκαν τη μέρα εκείνη για την ψυχαγωγία των παιδιών.

**Απαντήσεις στα ερωτήματα του κ. Μούστρη Παναγιώτη**

1. Τι ενέργειες έχουν γίνει για ΑΜΝΕΠ και ΔΕΤΕΜ. Πότε θα προχωρήσει το θέμα.

Για την ΑΜΝΕΠ αναμένεται εισήγηση του εκκαθαριστή. Για τη ΔΕΤΕΜ αναμένεται ο τελικός προσδιορισμός των οφειλών από τον ΕΦΚΑ που αφορά έργα της περιόδου 1995 – 2010.

1. Πότε θα εγκριθούν οι Ισολογισμοί ετών 2019-2020-2021. Πού στηρίζονται οι Προϋπολογισμοί όταν δεν έχουν προηγούμενους Ισολογισμούς;

Οι ισολογισμοί των ετών 2019 και 2020 έχουν εγκριθεί από την οικονομική επιτροπή. Θα εγκριθούν από το ΔΣ σύντομα, μετά την υιοθέτηση από πλευράς του Δήμου συστάσεων του ορκωτού ελεγκτή. Δεν έχει καμία σχέση η έγκριση των ισολογισμών που είναι διπλογραφικό σύστημα γενικής λογιστικής, με την εκτέλεση του προϋπολογισμού που είναι δημόσιο λογιστικό.

1. Πότε θα γίνει απολογισμός της Διοίκησης για τα έτη 2019-2020-2021

Θα γίνει εντός του 2022

1. Πότε θα εισαχθεί για αναμόρφωση ο Προϋπολογισμός σύμφωνα με εντολής της Αποκεντρωμένης. Πώς λειτουργεί ο Δήμος με ελλιπή Προϋπολογισμό.

Δεν υπάρχει ελλιπής προϋπολογισμός. Αναμόρφωση θα γίνει σύντομα, σύμφωνα με τις ανάγκες που θα προκύψουν.

**Απαντήσεις στα ερωτήματα του κ. Μωραίτη Κωνσταντίνου**

1. Τί έχει γίνει με την μελέτη για την πλατεία Πεντέλης Αγίας Τριάδας;

Η μελέτη συντάσσεται, όταν ολοκληρωθεί τις επόμενες εβδομάδες, θα υπάρξει σχετική ενημέρωση. Προτεραιότητα έχει δοθεί στα χρηματοδοτούμενα προγράμματα

1. Που είναι τα αυτοκίνητα που έδωσε η Περιφέρεια για την καθαριότητα.

Δεν έχουν παραχωρηθεί οχήματα από την Περιφέρεια για την καθαριότητα. Ωστόσο ο διαγωνισμός για τα απορριμματοφόρα με χρηματοδότηση από την Περιφέρεια Αττικής έχει ολοκληρωθεί και αναμένουμε την παραλαβή του στα τέλη Αυγούστου.

1. Στις 25/5/2022 απέστειλα έγγραφο προς την Δήμαρχο, με κοινοποίηση στην κα Κοσμοπούλου, στην Δ/νση Τεχνικών Υπηρεσιών κλπ, με φλέγοντα θέματα σχετικά με τον οικισμό Αγίου Δημητρίου, και δεν έχω λάβει απάντηση. Τα αναφέρω για να απαντηθούν:

Α. Η Παπαφλέσσα είναι ένα μήνα χωρίς φώτα. Γιατί δεν έρχεται αυτός που έχει σύμβαση για την καθαριότητα να φέρει καλάθι ώστε να αλλαχθούν οι λάμπες.

Η αντικατάστασή τους έχει ολοκληρωθεί.

Β. Ποια η πρόοδος για τον καθορισμό ορίων του οικισμού. Εστάλη έγγραφο στην Αποκεντρωμένη για συγκρότηση Επιτροπής Καθορισμού Ορίων. Στην απογραφή οι μισοί απεγράφησαν στην Πεντέλη, και οι άλλοι μισοί στον Γέρακα. Τελικά ποια τα όρια;

Δεν έχει επί του παρόντος ολοκληρωθεί η συνεργασία των υπηρεσιών των δυο δήμων που έχει ως στόχο κοινή τους πρόταση. Εντός Σεπτεμβρίου θα έχει ολοκληρωθεί.

Γ. Όλοι οι δρόμοι είναι γεμάτοι χόρτα. Άναψε φωτιά στην Παπαφλέσσα απέναντι από τους σκουπιδοτενεκέδες και την περιόρισαν οι πολίτες.

Δεδομένης της επικινδυνότητας, οι κοινόχρηστοι χώροι του Δήμου έχουν καθαριστεί, ομοίως και τα περισσότερα οικόπεδα συμπολιτών που δεν καθαρίστηκαν από τους ίδιους. Ο καθαρισμός σε δρόμους ακολουθεί και γίνεται διαρκώς σε όλη την πόλη και στην περιοχή του Αγίου Δημητρίου.

Δ. Έχουμε ζητήσει να μπουν καθρέπτες. Αν δεν έχετε, έχουμε εμείς δύο! Φέρτε εργάτες να τους τοποθετήσουν.

Οι καθρέφτες έχουν παραληφθεί και θα τοποθετηθούν στο αμέσως προσεχές διάστημα.

**Απαντήσεις στα ερωτήματα του κ.Παλαιοδήμου Άγγελου**

1. Σε ποια φάση βρίσκεται το έργο της αποχέτευσης της Καλλιθέας με δεδομένο ότι ακόμη δεν έχει δημοπρατηθεί;

Το ερώτημα έχει απαντηθεί εγγράφως πριν από ένα μήνα.

1. Τι ακριβώς έχει υλοποιηθεί μέχρι σήμερα από το έργο της υπογείωσης των καλωδίων; Ποια είναι τα στάδια εξέλιξης του έργου με δεδομένο το ότι έχει ξεκινήσει από το Δεκέμβριο του 2021;

Το έργο υλοποίησης της υπογειοποίησης έχει αρχίσει από την 1η γειτονιά (Ικαρίας- Ζ. Πηγής κ.λ.π) και συνεχίζεται κανονικά. Στο αμέσως επόμενο διάστημα θα προστεθούν και δυο νέα συνέργεια για τις δημοτικές κοινότητες Νέας Πεντέλης και Πεντέλης. Παράλληλα έχει εγκριθεί και η χρηματοδότηση του Δήμου για την προμήθεια των στοιχείων του Δημοτικού φωτισμού.

1. Παρά τα συνεχή μας ερωτήματα σχετικά με την υποχρεωτική τροποποίηση του ΟΕΥ μετά την κατάργηση των ΟΚΠΑ και ΟΠΑΘ, και τις συνεχείς σας απαντήσεις ότι θα έρθει το θέμα σε επόμενη συνεδρίαση του ΔΣ, δεν τον έχετε κάνει μέχρι σήμερα . Ποιοι είναι οι λόγοι αυτής της κωλυσιεργίας;

Η συζήτηση για την τροποποίηση του ΟΕΥ έχει ξεκινήσει κατ’ εντολή της Διοίκησης αρκετό χρονικό διάστημα. Σήμερα βρισκόμαστε στο στάδιο της επεξεργασίας του και σύντομα θα έλθει σε διαβούλευση τόσο στην Εκτελεστική Επιτροπή όσο και στο Δημοτικό Συμβούλιο

**Απαντήσεις στα ερωτήματα του κ. Παπακωνσταντίνου Δημοσθένη**

1. Πότε θα γίνει ο ΟΕΥ ώστε να τοποθετηθούν οι υπάλληλοι από τα Νομικά Πρόσωπα του Δήμου που καταργήθηκαν. Έχει καθυστερήσει 3 χρόνια. Αν δεν γίνει σε 15 ημέρες θα προβώ σε καταγγελία. Ευθύνη έχει και ο Γενικός Γραμματέας και η Δήμαρχος και η Προϊσταμένη της Διεύθυνσης.

Η συζήτηση για την τροποποίηση του ΟΕΥ έχει ξεκινήσει κατ’ εντολή της Διοίκησης αρκετό χρονικό διάστημα. Σήμερα βρισκόμαστε στο στάδιο της επεξεργασίας του και σύντομα θα έλθει σε διαβούλευση τόσο στην Εκτελεστική Επιτροπή όσο και στο Δημοτικό Συμβούλιο

1. Πόσο θα συνεχιστεί η παράβαση καθήκοντος της Δημάρχου να κρατάει τον κ. Ξανθάκο σε δύο θέσεις, όταν ο ίδιος έχει ζητήσει να απαλλαχθεί;

Έχει δοθεί ήδη απάντηση σε προηγούμενη ερώτηση Δημοτικού Συμβούλου

**Απαντήσεις στα ερωτήματα του κ. Τζεβελέκα Γεώργιο**

1. Παρακαλώ να γίνει έλεγχος γιατί μάλλον δεν λειτουργεί το Wifi στην πλατεία Ν. Πεντέλης.

Το πρόβλημα έχει αποκατασταθεί και το WIFI στην πλατεία Ν. Πεντέλης λειτουργεί κανονικά

1. Στην Προφήτου Ηλία και Μακεδονομάχων το Stop είναι καλυμμένο με φυτά. Να μεταφερθεί πιο μπροστά και να μπει ένα ακόμη απέναντι.

Το STOP έχει αποκαλυφθεί από τα φυτά, το να μπει και άλλο STOP από την άλλη πλευρά του δρόμου δεν επιτρέπεται διότι ο δρόμος είναι διπλής κατεύθυνσης και όχι μονόδρομος.

**Απαντήσεις στα ερωτήματα του κ. Τόλιου Νίκου**

1. Τι μέτρα παίρνονται για επισκευή βλαβών στην Πλατεία Ν. Πεντέλης.

Ο οδός Ηρώων Πολυτεχνείου είναι δρόμος ευθύνης της Περιφέρειας Αττικής. Με ενέργειες της δημάρχου η Περιφέρεια Αττικής έχει προβεί ήδη στην ασφαλτόστρωση των δρόμων Αλ. Παναγουλη - Ηρ. Πολυτεχνείου- 28ης Οκτωβρίου στην Νέα Πεντέλη

1. Πότε θα φτιαχτεί το στέγαστρο στον παιδικό σταθμό Ν. Πεντέλης που καταστράφηκε από τα χιόνια.

Έχει οριστικοποιηθεί η ενδεδειγμένη και νόμιμη λύση για την ασφαλή σκίαση του χώρου, η οποία θα ολοκληρωθεί εντός Αυγούστου.

1. Σχετικά με το πρόγραμμα καλοκαιρινής απασχόλησης των παιδιών, η ικανοποίηση όλων των αιτήσεων μεν, αλλά με στρίμωγμα των παιδιών σε δύο σχολεία, δείχνει αποτυχία. Να μας ενημερώσετε για τα στοιχεία υλοποίησης της μελέτης και αν το προσωπικό είναι πιστοποιημένο και πόσα παιδιά αντιστοιχούν σε κάθε μέλος του προσωπικού.

α. Στοιχεία υλοποίησης: Στην πρώτη περίοδο η συμμετοχή των παιδιών έφτασε τον αριθμό των 350 παιδιών, στη δεύτερη 330 και στην τρίτη 250.Τα παιδιά είχαν με την επιθυμία των γονέων κατανεμηθεί σε ποσοστό περίπου 60% - 40% στο πρώτο δημοτικό Μελισσίων και στο Κρυστάλλειο Πεντέλης.Όλα τα παιδιά μια φορά τη βδομάδα είχαν δραστηριότητες στο ΔΑΚ μεταξύ των οποίων και χρήση της πισίνας υπό την παρακολούθηση ναυαγοσωστών και προπονητών πισίνας. (η καθημερινή προσέλευση στο ΔΑΚ των παιδιών του Κρυστάλλειου και η επιστροφή τους έγινε με πούλμαν που είχε ναυλώσει ο Δήμος).Όλα τα παιδιά σε καθημερινή βάση είχαν στη διάθεση τους άφθονο εμφιαλωμένο νερό (προσφορά της εταιρίας ΖΑΓΟΡΙ), κι ένα snack.Σε όλη τη διάρκεια του (camp) υπήρχε γιατρός ασφαλείας που έκανε επισκέψεις στους χώρους των δραστηριοτήτων και ήταν επιφυλακή για άμεση επέμβαση όπου και όταν χρειαστεί. Επίσης είχε επίσημα ενημερωθεί το νοσοκομείο Παίδων Πεντέλης προκειμένου να δώσει άμεση προτεραιότητα σε τυχόν έκτακτο περιστατικό.

β. Το κάθε άτομο από το προσωπικό και αναλόγως της ειδικότητας του διαθέτει την ανάλογη πιστοποίηση.

γ. στην πρώτη περίοδο η αναλογία ήταν ένας εκπαιδευτής για κάθε 12 παιδιά κατά μέσο όρο, στη δεύτερη ήταν ένας εκπαιδευτής για κάθε 11 παιδιά κατά μέσο όροκαι στην τρίτη ήταν ένας εκπαιδευτής για κάθε 9 παιδιά κατά μέσο όρο.

**Από το Γραφείο Τύπου του Δήμου Πεντέλης**